ที่ ปส.​ 025/2566                                                                วันที่ 13 เมษายน 2566

**ไอแบงก์​ เดินสายใต้ล่างเป็นเจ้าภาพเลี้ยงละศีลอด เยี่ยมเยียนผู้นำศาสนาในเดือนรอมฎอน พร้อมพบปะ ศอ.บต. รับฟังปัญหาและแนวทางรองรับประชาชนที่ยังไม่เข้าถึงระบบการเงินในพื้นที่ชายแดนภาคใต้**

ธนาคาร​อิสลา​มแห่ง​ประเทศไทย​ (ไอแบงก์) นำโดย **ดร.ทวีลาภ​ ฤทธาภิรมย์**​ กรรมการ​และ​ผู้จัดการ ​เดินทางลงพื้นที่จังหวัดชายแดนภาคใต้ ได้แก่ ปัตตานี ยะลา นราธิวาส และสตูล เยี่ยมเยียนผู้นำศาสนาเนื่องในเดือนรอมฎอน ประจำปี 2566 พร้อมพบปะรองเลขาธิการศูนย์อำนวยการบริหารจังหวัดชายแดนภาคใต้ (ศอ.บต.) นักวิชาการ และกลุ่มนักธุรกิจ ตลอดจนผู้บริหารสหกรณ์อิสลามและผู้แทนสภาเกษตรในพื้นที่ เมื่อวันที่​ 6-8​ เมษายน​ 2566​ ที่ผ่านมา​

**ดร.ทวีลาภ​ ฤทธาภิรมย์** และ **ผศ.ดร.มะรอนิง สาแลมิง** ประธานที่ปรึกษาธนาคาร พร้อมด้วยผู้บริหารธนาคาร ได้เดินทางเยี่ยมเยียนผู้นำศาสนาในพื้นที่ 4 จังหวัดได้แก่ **ดร.แวดือราแม มะมิงจิ** ประธานกรรมการอิสลามประจำจังหวัดปัตตานี **ดร.สะมะแอ  ฮารี** ประธานคณะกรรมการอิสลามประจำจังหวัดยะลา **นายซาฟีอี เจ๊ะเลาะ** ประธานคณะกรรมการอิสลามประจำจังหวัดนราธิวาส และ **นายอรุณ อุมาจิ** ประธานคณะกรรมการอิสลามประจำจังหวัดสตูล เนื่องในโอกาสเดือนรอมฎอนอันประเสริฐ ประจำปี 2566 พร้อมเป็นเจ้าภาพเลี้ยงละศีลอดในจังหวัดดังกล่าว โดยภายหลังการเลี้ยงละศีลอดในพื้นที่จังหวัดปัตตานี ไอแบงก์ได้มีการมอบเงินซะกาต ให้แก่นักเรียนดียากจน จำนวน 14 ทุน จำนวนเงินรวมทั้งสิ้น 103,000 บาท และมอบเสื้อให้ตัวแทนโครงการชุมชนซื่อสัตย์ในพื้นที่อีกด้วย

นอกจากนี้ยังได้มีโอกาสพบปะแลกเปลี่ยนความคิดเห็นกับนักวิชาการในพื้นที่ อาทิ **รศ.ดร.อิสมาอีลลุตฟี จะปะกียา** อธิการบดี มหาวิทยาลัยฟาฏอนี **รศ.ดร.อานิส พัฒนปรีชาวงศ์** ผู้อำนวยการสถาบันอิสลาม และอาหรับศึกษา มหาวิทยาลัยนราธิวาสราชนครินทร์ **ผศ.ดร.อัสมัน แตอาลี** ผู้อำนวยการ สถาบันฮาลาล มหาวิทยาลัยสงขลานครินทร์ วิทยาเขตปัตตานี หารือด้านแนวทางการพัฒนาเศรษฐกิจ สังคม และชุมชนในพื้นที่ 5 จังหวัดชายแดนใต้อย่างยั่งยืนด้วยหลักชะรีอะฮ์ผสานกับแนวคิด ESG โดยไอแบงก์คาดว่าจะสามารถพัฒนาความร่วมมือกับสถาบันดังกล่าวผลักดันให้เกิดโครงการต่อยอดเป็นรูปธรรมภายในกลางปีนี้แน่นอน

จากนั้น **ดร.ทวีลาภ** ยังได้เข้าพบ **นายชนธัญ แสงพุ่ม** รองเลขาธิการศูนย์อำนวยการบริหารจังหวัดชายแดนภาคใต้ (ศอ.บต.) เพื่อรับฟังปัญหาประชาชนในพื้นที่จังหวัดชายแดนภาคใต้ ซึ่งยังไม่สามารถเข้าถึงบริการทางการเงินในระบบได้ โดยมีข้อเสนอแนะจากทาง ศอ.บต. ให้ไอแบงก์ใช้การเงินจุลภาค (Micro Finance) เป็นเครื่องมือในการแก้ปัญหาดังที่เคยให้บริการในช่วงประมาณปี 2554 ที่ผ่านมาเพราะถือว่าเป็นโครงการที่ดีและสามารถยกระดับคุณภาพชีวิตประชาชนในพื้นที่เป็นอย่างมาก โดยไอแบงก์ตอบรับข้อเสนอและยินดีร่วมศึกษากับทาง ศอ.บต. เพื่อนำไปสู่การพัฒนาออกแบบระบบการจัดการที่ดีร่วมกันในการแก้ปัญหาการเข้าถึงการเงินในระบบสำหรับประชาชนในระดับรากหญ้าต่อไป

การเดินสายครั้งนี้ **ดร.ทวีลาภ** ยังได้รับเชิญจากสมาคมธุรกิจมุสลิมจังหวัดปัตตานี เพื่อรับฟังความคาดหวังในการส่งเสริมและสนับสนุนให้ผู้ประกอบการ ประชาชน และชุมชนในพื้นที่ ขยายความสามารถในการเข้าถึงบริการและผลิตภัณฑ์ของธนาคารมากยิ่งขึ้น โดยมี **นายอิสมาแอ แวมุสตอปา** ประธานสมาคมนักธุรกิจมุสลิมปัตตานี ให้การต้อนรับ